ΑΠΟ ΤΗΝ ΣΤΑΜΑΤΙΝΑ ΣΤΑΜΑΤΑΚΟΥ

Ήταν Σάββατο βράδυ της 6ης Δεκεμβρίου 2008 όταν έβγαλε έκτακτο το Mega μιλώντας όμως για “συμπλοκή” στα Εξάρχεια και όχι για δολοφονία μαθητή. Ακούγοντας την είδηση, θυμάμαι, διάβαζα γαλλικά καθήμενη στον καναπέ του σαλονιού. Το επόμενο πρωινό έμαθα ότι σκοτώθηκε ο 15χρονος μαθητής Αλέξανδρος Γρηγορόπουλος από τον 37χρονο ειδικό φρουρό Επαμεινώνδα Κορκονέα.

Λίγα λεπτά μετά τις 9 το βράδυ του Σαββάτου στη συμβολή των Τζαβέλα και Μεσολογγίου στα Εξάρχεια μία ομάδα νεαρών διαπληκτίστηκε με τον ειδικό φρουρό Επαμεινώνδα Κορκονέα και τον συνάδελφό του Βασίλη Σαραλιώτη. Οι δυο άνδρες διατάχθηκαν να αποσυρθούν από τον τόπο του επεισοδίου. Αρχικά, υπάκουσαν στις εντολές ως όφειλαν αλλά λίγο μετά επανήλθαν στην οδό Τζαβέλα, όπου βρισκόταν η παρέα των νεαρών. Ο λεκτικός διαπληκτισμός συνεχίστηκε με τον Κορκονέα να βγάζει το υπηρεσιακό του περίστροφο και να πυροβολεί τρεις φορές. Ένας πυροβολισμός είχε ως αποτέλεσμα τον ακαριαίο θάνατο του Αλέξανδρου Γρηγορόπουλου.

Οι δυο ειδικοί φρουροί ενημέρωσαν την υπηρεσία τους αναφέροντας ότι δέχθηκαν επίθεση με πέτρες και μπουκάλια από τους νεαρούς με την αστυνομία να προωθεί αυτό το σενάριο προσθέτοντας ότι ο εξοστρακισμός της σφαίρας προκάλεσε το θάνατο του Αλέξανδρου. Οι δυο ειδικοί φρουροί συνελήφθησαν, τέθηκαν σε διαθεσιμότητα με τον δράστη να υποστηρίζει ότι πυροβόλησε τρεις φορές, δύο στον αέρα και μία στο έδαφος. Οι αυτόπτες μάρτυρες, όμως, και ένα βίντεο τον διέψευσαν. Ο Κορκονέας πυροβόλησε κατευθείαν προς την πλευρά των νεαρών, οι οποίοι δεν προκάλεσαν τους δύο αστυνομικούς.

Πήγαινα πρώτη γυμνασίου, το πήρα σχεδόν προσωπικά. Ένας αστυνομικός πάει στα Εξάρχεια και σκοτώνει στην ψύχρα έναν πιτσιρικά. Στην θέση του θα μπορούσα να είμαι εγώ, η κολλητή μου η Τόνια ή η Χριστίνα. Τη Δευτέρα έδινα γαλλικά. Η ημέρα εξέτασης αναβλήθηκε δύο φορές λόγω εκτεταμένων επεισοδίων. Τα κανάλια έδειχναν την Αθήνα να καίγεται για μέρες. Η Καθημερινή έγραφε για τις ταραχές εκείνων των ημερών πως ήταν «χειρότερες από την αποκατάσταση της Δημοκρατίας το 1974».

Η τότε κυβέρνηση -πιθανώς και ενοχικά- άφησε τα επεισόδια να ενταθούν. Ένα πρωτόγνωρο νεανικό κύμα διαμαρτυρίας, με τα μέσα κοινωνικής δικτύωσης να διαδραματίζουν κομβικό ρόλο για πρώτη φορά στην ελληνική πραγματικότητα, ξέσπασε. Οι κουκουλοφόροι που έκαναν πλιάτσικο βέβαια δεν ήταν συμμαθητές μου(να τα λέμε κι αυτά). Δυστυχώς, επίσης, η τόση οργή που μάζευαν τα παιδιά του ’08 έγινε όπλο στα χέρια του αντιπάλου.

Όσο κι αν με θύμωναν κάποια “στημένα” επεισόδια αδυνατούσα να δεχθώ αυτούς που δικαιολογούσαν, υπερασπίζονταν ή ακόμη χειρότερα δικαίωναν τον Κορκονέα και σήμερα αδυνατώ να τους δεχθώ δύο φορές.

Ο Επαμεινώνδας Κορκονέας τον Φεβρουάριο του 2017 δήλωσε με περισσό θράσος στο δικαστήριο ότι δε ζητάει συγγνώμη σε κανένα 15χρονο αναγκάζοντας σε παραίτηση μέχρι και τους συνηγόρους υπεράσπισης και συγκεκριμένα τον Αλέξη Κούγια. Ο Κορκονέας δε σκότωσε απλώς τον 15χρονο Αλέξανδρο Γρηγορόπουλο. Ο Κορκονέας τον δολοφόνησε. Και παραμένει ένας χυδαίος αμετανόητος δολοφόνος που το Μικτό Ορκωτό Εφετείο Λαμίας την 29η Ιουλίου 2019 επέλεξε να του αναγνωρίσει το ελαφρυντικό του πρώην σύννομου βίου -λες και αφού ήταν αστυνομικός θα είχε παρανομήσει- και να τον καταδικάσει σε μόλις 13 χρόνια για εκ προθέσεως ανθρωποκτονία με άμεσο δόλο.

Ο Κορκονέας έχει ήδη εκτίσει τα 10 χρόνια και με τα μεροκάματα εντός φυλακής είναι πιθανό τον Αύγουστο να πάει ακόμη και διακοπές, αφού η αποφυλάκισή του ήρθε εντός 24ων ωρών απ’ την απόφαση της καταδίκης του.

Όταν ανακοινώθηκε η απόφαση-όνειδος εντός του δικαστηρίου ακούστηκε ένα «ντροπή σας» που υπερκάλυψε κάθε άλλο ψίθυρο. Ντροπή σας λοιπόν, ντροπή σε όσους έβγαλαν αυτή την απόφαση, ντροπή σε όσους έχουν δώσει πάτημα γι’ αυτή την απόφαση και ντροπή στους υποστηρικτές αμετανόητων δολοφόνων που πλέον κυκλοφορούν ελεύθεροι.

*ΔΕΙΤΕ ΕΠΙΣΗΣ: